Den danske assistentlandstræner Jon Dahl Tomasson høster stor anerkendelse for sit arbejde under VM-kvalifikationen, men til forskel fra landstræner Åge Hareide, der har forlænget sin kontrakt med DBU til 2020, er den tidligere topscorers fremtid uvis.

Assistenten, som fik stor ros for at opfinde taktikken i den vigtige 4-0-sejr, der for alvor tændte Danmarks VM-drøm, over Polen i september, har kontraktudløb til sommer, og han lægger i et interview med TV2 ikke skjul på, at han en dag har planer om at vende tilbage til rollen som cheftræner. Tomasson har tidligere været styrmand i de hollandske klubber Excelsior og Roda, og han fortæller, at han savner hverdagen som klubtræner.

Men samtidig erkender han, at drømmen på sigt er at blive dansk landstræner, som han kalder det største i verden for ham, selv om det ikke er lige nu, at han har tankerne om at besidde jobbet.

»Jeg tænker ikke på det at være dansk landstræner lige nu og her. Det er selvfølgelig et af de største job, der, i mit hoved, er i min verden,« siger 41-årige Jon Dahl Tomasson til TV2 og tilføjer:

»Det kunne være en drøm at blive cheftræner for sit land og for en stor klub, og det er da også sådan nogle ting, man skal stræbe efter, hvis man vil det bedste,« lyder det fra Åge Hareides højre hånd, der tidligere har været åben for at træne i Superligaen i Danmark.

I 2013 fortalte han i et inteview med BT, at han havde fået tilbud fra den bedste række i Danmark.

»Det har der bestemt. Men jeg har takket nej. Jeg vil helst ikke komme ind på, hvad det var, for så kunne man måske hurtigt lægge to og to sammen. Det er der ingen grund til, også hvis der eventuelt sidder en kollega på den pågældende post nu,« sagde han dengang i sin spæde trænerkarriere.

Spørgsmålet er så bare, om Jon Dahl Tomasson, der har taget to træneruddannelser, i Holland og Danmark, nu med sine succesresultater som assistentlandstræner for Åge Hareide har større planer med sin trænerkarriere end Superligaen.

Inden Jon Dahl Tomasson blev hevet ind som Åge Hareides vigtigste sparringspartner, trådte han et skridt tilbage i trænergerningen og gik fra cheftrænerjobbene i Excelsior og Roda til at blive assistenttræner i Vitesse Arnhem. Sidst, han var cheftræner, i 2014 i Roda, blev han fyret, men det har altså ikke gjort, at han har fundet sin rette plads som assistenttræner.

Jon Dahl Tomasson vil være cheftræner igen en dag. Og allerhelst dansk landstræner.